CELEX: 32018R1294
Language: lv
Date: 2018-09-26 00:00:00
Title: Komisijas Īstenošanas regula (ES) 2018/1294 (2018. gada 26. septembris) par piejūras priedes darvas neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ.)

27.9.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 243/5
               
            
         KOMISIJAS ĪSTENOŠANAS REGULA (ES) 2018/1294
         (2018. gada 26. septembris)
         par piejūras priedes darvas neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
         tā kā:
         
                     (1)
                  
                  
                     Komisija 2015. gada 22. decembrī saņēma uzņēmuma Progarein France SAS pieteikumu piejūras priedes darvas apstiprināšanai par pamatvielu. Tam bija pievienota informācija, kas iesniedzama saskaņā ar Regulas (EK) Nr. 1107/2009 23. panta 3. punkta otro daļu.
                  
               
                     (2)
                  
                  
                     Komisija lūdza Eiropas Pārtikas nekaitīguma iestādei (turpmāk “Iestāde”) zinātnisku palīdzību. Iestāde 2017. gada 30. oktobrī iesniedza Komisijai tehnisko ziņojumu par piejūras priedes darvu (2). 2018. gada 24. maijā Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (3) un šīs regulas projektu par piejūras priedes darvas neapstiprināšanu un tos pabeidza uz minētās komitejas 2018. gada 20. jūlija sanāksmi.
                  
               
                     (3)
                  
                  
                     Pieteikuma iesniedzēja sniegtā dokumentācija neliecina, ka piejūras priedes darva atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (4) 2. pantā.
                  
               
                     (4)
                  
                  
                     Tomēr Iestādes tehniskajā ziņojumā bija paustas konkrētas bažas attiecībā uz piejūras priedes darvu. Piejūras priedes darva ir komplekss maisījums, kura precīzais sastāvs nav zināms. Piejūras priedes darva būtu jāuzskata par bažas izraisošu vielu, jo tā var saturēt vielas, kas rada bažas (piem., furfurolus, fenolus). Turklāt nevar izslēgt tādu vielu klātbūtni, kas rada ļoti lielas bažas (piem., tādi genotoksiskie kancerogēni kā policikliskie aromātiskie ogļūdeņraži). Turklāt, pamatojoties uz pieteikumā pieejamajiem datiem, līdz galam nebija iespējams novērtēt risku lietotājiem, strādniekiem, garāmgājējiem un patērētājiem.
                  
               
                     (5)
                  
                  
                     Nebija pieejams būtisks novērtējums, kas veikts saskaņā ar Savienības tiesību aktiem, kā norādīts Regulas (EK) Nr. 1107/2009 23. panta 2. punktā.
                  
               
                     (6)
                  
                  
                     Komisija aicināja pieteikuma iesniedzēju sniegt komentārus par Iestādes tehnisko ziņojumu un pārskata ziņojuma projektu. Pieteikuma iesniedzējs komentārus iesniedza, un tie tika rūpīgi izskatīti.
                  
               
                     (7)
                  
                  
                     Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.
                  
               
                     (8)
                  
                  
                     Tādējādi, kā minēts Komisijas pārskata ziņojumā, nav konstatēts, ka Regulas (EK) Nr. 1107/2009 23. pantā noteiktās prasības ir izpildītas. Tāpēc ir lietderīgi piejūras priedes darvu par pamatvielu neapstiprināt.
                  
               
                     (9)
                  
                  
                     Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu uz piejūras priedes darvas apstiprināšanu par pamatvielu.
                  
               
                     (10)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Vielu “piejūras priedes darva” neapstiprina par pamatvielu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 26. septembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 309, 24.11.2009., 1. lpp.
         
         
            (2)  EFSA (Eiropas Pārtikas nekaitīguma iestāde), 2017. Tehniskais ziņojums par rezultātiem, kas gūti pēc apspriešanās ar dalībvalstīm un EFSA par piejūras priedes darvas atzīšanu par pamatvielu, lai to lietotu augu aizsardzībā kā aizsargvielu un repelentu. EFSA supporting publication, 2017:EN-1311. 57 lpp.
         
            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
         
            (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).